નાગાલેન્ડમાં જ્યાં સુધી રાજકીય મોરચાને લાગેવળગે છે ત્યાં સુધી એમ કહી શકાય કે આ રાજ્યમાં ભારતની મુખ્ય ભૂમિની તુલનાએ પસંદગીની બાબતે પુષ્કળ પ્રવાહી પરિસ્થિતિ જોવા મળે છે. હાલમાં નાગાલેન્ડ વિધાનસભાના ચૂંટાયેલા તમામ 60 ધારાસભ્યો નાગા પીપલ્સ ફ્રન્ટ (એનપીએફ)ના નેતૃત્વવાળા ડેમોક્રેટિક એલાયન્સ ઓફ નાગાલેન્ડ (ડીએએન)નો જ હિસ્સો છે, અર્થાત આ રાજ્યમાં કોઇ વિરોધપક્ષ નથી. ભાજપ છેલ્લા એક દાયકાથી એનપીએફનો રાજકીય ભાગીદાર છે. 2015માં કોંગ્રેસના આઠ ધારાસભ્યો ડીએએનમાં જોડાયા હતા. અહીં કોંગ્રેસ અને ભાજપ એમ બંને હરિફ પક્ષો એક જ મોરચાનો ભાગ છે. તેમ છતાં હાલ ચાલી રહેલાં ચૂંટણી પ્રચારમાં ભાજપે એનપીએફના નવા ઉભા થયેલા હરિફ એવી નેશનલ ડેમોક્રેટિક પ્રેગ્રેસિવ પાર્ટી (એનડીપીપી) સાથે ચૂંટણી પહેલાંનું જોડાણ જાહેર કર્યું છે. યાદ રહે કે એનડીપીપી ભૂતપૂર્વ મુખ્યમંત્રી નિફ્યુ રિયોના નેતૃત્વમાં છૂટું પડેલું જૂથ છે. આ પરિસ્થિતિ હોવા છતાં હાલના મુખ્યમંત્રી ટી. આર. ઝિલિયાંગે એવી જાહેરાત કરી હતી કે તેમનો પક્ષ ચૂંટણી બાદ ભાજપ સાથે જોડાણ કરવાનો વિરોધી નથી. આ તમામ બખેડો જોતાં એક વાત સિધ્ધ થાય છે કે બે પ્રાદેશિક પક્ષો એક સામાન્ય રાષ્ટ્રીય ભાગીદારની સાથે રહીને એકબીજાનો વિરોધ કરી રહ્યા છે, જ્યારે બે રાષ્ટ્રીય પક્ષો એક સામાન્ય પ્રાદેશિક ભાગીદારની સાથે રહીને એકબીજાનો વિરોધ કરી રહ્યા છે.